1जब यीसु के जनम यहूदिया प्रदेस के बैतलहम गाँव माहीं भ, उआ समय राजा हेरोदेस राज करत रहे हँय, त देखा, यीसु के जनम के कुछ समय के बाद पूरुब दिसा से तरइअन के बारे माहीं जानँइ बाले कइअक जने यरूसलेम सहर माहीं आइके पूँछँइ लागें, कि 2"यहूदी लोगन के राजा जिनखर अबहिनय जनम भ हय, ऊँ कहाँ हें?" काहेकि उनखे जनम के बारे माहीं बतामँइ बाली तरइया काहीं हम पंचे पूरुब दिसा माहीं देखेन हय, एहिन से उनहीं प्रनाम करँइ आए हएन। 3इआ सुनिके राजा हेरोदेस अउर उनखे साथ सगले यरूसलेम सहर के मनई घबराइगें। 4तब राजा हेरोदेस यहूदी समाज के प्रधान याजकन अउर मूसा के बिधान सिखामँइ बालेन काहीं एकट्ठा कइके उनसे पूँछिन, कि "मसीह के जनम कहाँ होंइ चाही?" 5तब ऊँ पंचे उनसे कहिन, कि "यहूदिया प्रदेस के बैतलहम गाँव माहीं।" काहेकि परमातिमा के सँदेस बतामँइ बाले इआमेर से लिखिन हीं। 6कि, "हे बैतलहम गाँव, जउन तूँ यहूदा प्रदेस माहीं हया, तूँ कउनव मेर से यहूदिया प्रदेस के अधिकारिन माहीं सगलेन से छोट नहिं आह्या; काहेकि तोंहरे म से एकठे सासन करँइ बाला पइदा होई, जउन हमरे प्रजा इजराइल के रखबारी करी।" 7तब राजा हेरोदेस चुप्पय से तरइअन के बारे माहीं जानँइ बालेन काहीं बोलाइके उनसे पूँछिन, कि "बताबा तरइया ठीक केतने समय देखाई दिहिस रहा हय।" 8अउर ऊँ उनहीं पंचन काहीं इआ कहिके बैतलहम गाँव पठइन, कि "जाइके उआ लड़िका के बारे माहीं निकहा से पता लगाबा", अउर जब उआ तोंहईं मिल जाय, त हमहीं खबर दिहा, जउने हमहूँ आइके उनहीं प्रनाम करी।
9तब तरइअन के बारे माहीं जानँइ बाले राजा के बात काहीं सुनिके उहाँ से चलेंगे, अउर देखा, जउने तरइया काहीं ऊँ पंचे पूरुब दिसा माहीं देखिन रहा हय, उआ उनखे आँगे-आँगे चलँइ लाग, अउर जहाँ उआ लड़िका रहा हय, उआ जघा के ऊपर पहुँचिके रुकिगे। 10उआ तरइया काहीं देखिके ऊँ पंचे खुब खुसी भें। 11अउर ऊँ पंचे उआ घर के भीतर गें, अउर उआ लड़िका काहीं अपने महतारी मरियम के साथ देखिन, अउर गोड़न गिरिके उनहीं प्रनाम किहिन; अउर कीमती चीजन से भरे आपन-आपन थइला खोलिके उनहीं सोन, अउर लोभान, अउर गन्धरस के भेंट चढ़ाइन। 12अउर तरइअन के बारे माहीं जानँइ बाले सपन माहीं परमातिमा से चेतउनी पाइन, कि "राजा हेरोदेस के लघे पुनि न जया", एसे ऊँ पंचे दुसरे गइल से होइके अपने देस काहीं चलेगें।
